In Arequipa wird ich no zum Fruehufsteher...  Gester bin ich am Morge am 1 (nei, han mich noed vertippt) parat gsi fuer de Abholservice, nach 3h Schlaf. Han bim Tour-Operator bim Bueche extra 2mal nagfroeget, ob er au wuerklich daenn chumt (nach mine Verspaetigs-Erfahrige in Cusco...) Ja, spaetistens 1.05 isch er det... Si haend mir gseit gha, dass mir am 1.30h de oeffentlich Bus uf Cabanaconde naemed. Han de Bus uf kein Fall welle verpasse, wil ich sust en ganze Tag verlore hett und d Ziit langsam kanpp wird. Naja, han gwartet bis 1.25 und denn selber es Taxi ad Busstation gno (ca. 10min.). Bin bi de 2 Busgsellschafte fuer die Strecki go froege, obs uf min Name e Reservation haend: Nei, und uf Eco-Tours au noed. Han daenn es Billet gchauft fuer de Bus am 1.45h statt 1.30h und han daenkt, chan ja au uf eigni Fust go wandere und triff sicher anderi Luet. Im Bus isch daenn en Guide cho, oeb ich echt evtl. de Roland seg. Er isch 1.35h bi min Hostal gsi (!!!), haet mis Billet gha, reserviert uf "Peter" (de Chef vo de Agentur, super!). Bienvenidos en America del Sur!    Nach offiziell 5h holpriger Fahrt plus de uebliche 1h Verspaetig (in Bolivie und Peru, Arg. und Chile isch meistens  puenktlich gsi.) bin ich in Cabanaconde acho. Nach em Zmorge simmer 1000 Hoehemeter in Canyon abe gstiege: schoeni Ussicht, steil, staubig und rutschig. Uf de andere Siite ischs wieder es paar 100 Hoehem. ufwaerts gange i 3 Doerfer, wo kei Strass ane fuehrt. Die laebed vom Abau vo diverse Fruecht, wo's mit Maultier uf Cabanaconde bringed (3h pro Waeg!). Nach 7h wandere haemmer d Oase im Tobel erreicht: Es Bad im chuele Pool und es Bier. Zur grosse Ueberraschig sind praktisch alli Touris det us Pole gsi,  aber individuell oder mit andere Tours det ane cho. Anschinend isch de Canyon mal dur en Pol entdeckt worde. Oh, und ich han uf vielne Stuck mis Bike vermisst. Leider gits in ganz Arequipa keis wuerklich guets Bike zum Miete.    2. Tag:  Nach 5h Schlaf simmer 03.15 Uhr bi Mondschii losgloffe. Han chli Snacks waehrend em Wandere gaesse, sust waer ich wohl immer no i dere  Wand. Bis zum Zmorge am 6.30h in Cabanaconde simmer i rund 3h 1000 Hoehemeter ufgstiege, i de Zwuescheziit isch au d Sunne ufgange. De Colca Canyon isch dopplet so tuef wie de Gran Canyon i de USA. Vo de Farbe her isch aber de Gran Canyon sicher schoener, d Waend sind det steiler und de Colca isch mit 100km definitiv chuerzer.    Nachane 1/2h mit em Bus zum Cruz del Condor, e Ussichtsplattform. Jede Morge um di 9i stieged det d Koenige vo de Voegel uf. D Condore sind di groesste Voegel uf de Waelt  mit bis 3.25cm. Spannwiiti. Isch iidruecklich gsi, wie die ueber eus gfloge sind. Nur mit em Fotografiere sind ich undmini Kamera noed wuerklich nacho.  Nachane simmer zruck uf Arequipa, 3h uf unteerter holpriger Strass. Zum chli Traeume und fast Schlafe han ich muesse en Chaugummi im Mul ha, sust haend d Zaeh waeg em Ruettle zfest ufenand gchlapperet :-). Nach em Zmittag namal aguet 3h uf Teer-Strass retour.